AP ตั้งเป้าปี 60 รายได้โต15% เล็งผุด 20 โครงการใหม่รวมมูลค่า 3.5 หมื่นลบ.
AP ตั้งเป้าปี 60 รายได้โต15% เล็งผุด 20 โครงการใหม่รวมมูลค่า 3.5 หมื่นลบ.
24 ม.ค. 2560

นายอนุพงษ์ อัศวโภคิน ประธานเจ้าหน้าที่บริหาร บริษัท เอพี (ไทยแลนด์) จำกัด (มหาชน) หรือ AP เปิดเผยว่า บริษัทตั้งเป้าปี 60 รายได้เติบโต 10-15% ยอดขาย 2.6 หมื่นล้านบาท พร้อมกับมีแผนการเปิดโครงการใหม่ในปีนี้จำนวน 20 โครงการ มูลค่าโครงการรวม 3.5 หมื่นล้านบาท ขณะที่มียอดขายรอโอน (backlog) ราว 1.5 หมื่นล้านบาท
สำหรับการเปิดโครงการใหม่ในปีนี้จะเน้นโครงการแนวราบมากถึง 17 โครงการ มูลค่า 1.5 หมื่นล้านบาท แบ่งเป็นโครงการบ้านเดี่ยว 8 โครงการ มูลค่า 8 พันล้านบาท และทาวน์โฮม 9 โครงการ มูลค่า 7 พันล้านบาท
ส่วนโครงการคอนโดมิเนียมเปิดใหม่ในปีนี้มีจำนวน 3 โครงการ มูลค่า 2 หมื่นล้านบาท จะเป็นการพัฒนาภายใต้บริษัทร่วมทุนระหว่างเอพีและมิตซูบิชิเอสเตท โดยในครึ่งปีแรกจะเปิดการขายจำนวน 2 โครงการ มูลค่า 1.4 หมื่นล้านบาท ได้แก่ โครงการไลฟ์ วัน ไวร์เลส มูลค่า 6.4 พันล้านบาท ราคาขายเฉลี่ยแสนกลางๆต่อตารางเมตร และโครงการไลฟ์ ลาดพร้าว มูลค่า 7.6 พันล้านบาท ราคาขายเฉลี่ยแสนต้นๆต่อตารางเมตร และจะมีการเปิดขายโครงการคอนโดมิเนียมอีก 1 โครงการ มูลค่าราว 6 พันล้านบาทในช่วงครึ่งปีหลัง